Majorarea salariului minim va fi aprobată de Guvern, săptămâna viitoare, a anunțat președintele Senatului, Nicolae Ciucă. De asemenea, Guvernul va aproba îngheţarea punctului de amendă la nivelul salariului minim actual.
"A fost o decizie care a fost aprobată în coaliţie, iar motivul pentru care s-a transferat pentru săptămâna viitoare a fost acela că pentru a putea să se menţină nivelul amenzilor la salariul minim de 3.300 de lei nu este suficientă o hotărâre de guvern, ci este nevoie de o ordonanţă de urgenţă, motiv pentru care Ministerul Finanţelor va elabora o ordonanţă de urgenţă care urmează să intre în aprobare săptămâna viitoare", a explicat Ciucă.
Premierul Marcel Ciolacu a anunțat că salariul minim brut pe economie va crește, la 1 iulie, de la 3.300 de lei la 3.700 de lei.
Creșterea salariului minim brut pe economie din 2024 va fi cea mai mare – în procente – din ultimii 20 de ani. Măsura anunțată de premierul Ciolacu vine după o serie de creșteri succesive ale salariului minim brut pe economie, începută în 2022, după pandemie, în condițiile unei inflații în creștere.
La 1 ianuarie 2022, salariul minim brut în România era de 2.230 de lei. În acel an, a crescut cu 120 de lei, pentru ca în 2023 să ajungă la 3.000 de lei, scrie europalibera.org. La începutul acestui an, leafa a ajuns la 3.300 de lei, pentru ca din iulie să ajungă la 3.700 de lei. Asta înseamnă o creștere, între 2022 și iulie 2024, de peste 60%.